URMĂRIȚI LA NIVEL INTERNAȚIONAL, ADUȘI ÎN ȚARĂ DE POLIȚIȘTI
La data de 8 mai 2024, Poliția Română a adus în țară 5 persoane, pe numele cărora au fost emise mandate de executare a pedepsei privative de libertate sau mandate de arestare preventivă.
Astfel, o femeie, de 48 de ani, domiciliată în Ilfov, urmărită internațional pentru săvârșirea infracțiunii de furt calificat, a fost escortată din Marea Britanie, fiind condamnată de Judecătoria Sectorului 3 București la 8 luni și 453 de zile de închisoare.
La aceeași dată, a fost adus un bărbat, de 33 de ani, din Gorj, urmărit internațional pentru infracțiuni rutiere. Acesta a fost adus din Marea Britanie, având emis de către Judecătoria Drăgășani, pe numele lui, un mandat de executare a pedepsei cu închisoarea de 1 an și 2 luni.
Totodată, un alt bărbat, de 27 de ani, din Vaslui, a fost escortat din Marea Britanie, fiind urmărit internațional pentru săvârșirea infracțiunii de tulburarea liniștii și ordinii publice. Judecătoria Târgu Bujor a emis pe numele acestuia un mandat de executare a pedepsei cu închisoarea, fiind condamnat la 1 an de închisoare.
De asemenea, la aceeași dată, un tânăr, de 25 de ani, din Constanța, a fost escortat din Italia, fiind urmărit internațional pentru săvârșirea infracțiunii de furt calificat. Judecătoria Constanța a emis pe numele acestuia un mandat de arestare preventivă.
Totodată, o escortă a Poliției Române a adus un bărbat, de 29 de ani, din Harghita, urmărit internațional pentru săvârșirea infracțiunii de proxenetism. Acesta a fost adus din Germania, având emis de către Judecătoria Odorheiu Secuiesc, pe numele lui, un mandat de arestare preventivă.
Cei în cauză au fost încarcerați, în vederea executării mandatelor.